बीएमसी की स्थाई मान्यता के लिए कमियां पूरी करने फिर मंथन शुरू
बुंदेलखंड मेडिकल कॉलेज को मेडिकल काउंसिल ऑफ इंडिया से मान्यता दिलाने के लिए शासन स्तर पर फिर मंथन का दौर शुरू हो गया है। हाल ही में भाेपाल में चिकित्सा शिक्षा विभाग के प्रमुख सचिव वीसी सेमवाल तथा डीएमई डॉ. जीएस पटेल के साथ बुंदेलखंड मेडिकल कॉलेज के डीन डॉ. जेएन सोनी तथा अस्पताल अधीक्षक डॉ. आरएस वर्मा की बैठक हुई। बैठक में पिछले दौरे के दौरान एमसीआई द्वारा बताई गई कमियों को पूरा करने पर विचार-विमर्श किया गया। बैठक के दौरान कॉलेज में सीटी स्कैन मशीन लगाकर इस सुविधा को चालू करने का मुद्दा छाया रहा। डॉ. आरएस वर्मा ने बताया कि अब कॉलेज में बेहद कम कमियां बाकी रह गई हैं। फैकल्टी की कमी लगभग दूर कर ली गई है। अन्य कमियां दूर करने के लिए प्रयास किए जा रहे हैं। शासन से लेकर मेडिकल काॅलेज स्तर तक सभी लोग कॉलेज की कमियां दूर करने में जुटे हुए हैं। जल्द ही इन कमियों को पूरा कर लिया जाएगा। इस बार के निरीक्षण में कॉलेज को एमसीआई दिल्ली से स्थाई मान्यता मिल जाएगी।
hin_Deva hin_Deva